CELEX: 32018R1504
Language: sk
Date: 2018-10-02 00:00:00
Title: Nariadenie Európskeho parlamentu a Rady (EÚ) 2018/1504 z 2. októbra 2018, ktorým sa zrušuje nariadenie (EÚ) č. 256/2014 o povinnosti oznamovať Komisii investičné projekty v oblasti energetickej infraštruktúry v rámci Európskej únie

15.10.2018   
               
               
                  SK
               
               
                  Úradný vestník Európskej únie
               
               
                  L 258/1
               
            
         NARIADENIE EURÓPSKEHO PARLAMENTU A RADY (EÚ) 2018/1504
         z 2. októbra 2018,
         ktorým sa zrušuje nariadenie (EÚ) č. 256/2014 o povinnosti oznamovať Komisii investičné projekty v oblasti energetickej infraštruktúry v rámci Európskej únie
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 194,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         po porade s Výborom regiónov,
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Európsky parlament, Rada a Komisia súhlasili, že budú spolupracovať s cieľom aktualizovať a zjednodušiť právne predpisy Únie prostredníctvom Medziinštitucionálnej dohody z 13. apríla 2016 o lepšej tvorbe práva (3).
                  
               
                     (2)
                  
                  
                     V záujme sprehľadnenia právnych predpisov Únie a zníženia ich množstva je potrebné určiť právne predpisy, ktoré sú zastarané alebo už nespĺňajú svoj účel. Zrušením takýchto právnych predpisov sa zachová transparentnosť, zrozumiteľnosť a jednoduchá použiteľnosť legislatívneho rámca.
                  
               
                     (3)
                  
                  
                     Nariadenie Európskeho parlamentu a Rady (EÚ) č. 256/2014 (4) vyžaduje od členských štátov, aby oznamovali Komisii investičné projekty, na ktorých sa už začali stavebné alebo vyraďovacie práce, alebo v prípade ktorých sa prijalo konečné investičné rozhodnutie.
                  
               
                     (4)
                  
                  
                     Povinnosti vyplývajúce z nariadenia (EÚ) č. 256/2014 týkajúce sa oznamovania investičných projektov a niektorých informácií a údajov týkajúcich sa takéhoto oznamovania boli predtým stanovené v nariadení Rady (EÚ, Euratom) č. 617/2010 (5). Súdny dvor zrušil nariadenie (EÚ, Euratom) č. 617/2010 (6) s tým, že malo byť prijaté na inom právnom základe, ale jeho účinky boli zachované až do nadobudnutia účinnosti nariadenia (EÚ) č. 256/2014.
                  
               
                     (5)
                  
                  
                     Zámerom nariadenia (EÚ, Euratom) č. 617/2010 bolo poskytnúť Komisii údaje a informácie o plánovanom rozvoji výrobných, prenosových a skladovacích kapacít, ako aj o projektoch v odvetví energetiky. Komisia mala získať celkový prehľad o vývoji investovania do energetickej infraštruktúry v Únii.
                  
               
                     (6)
                  
                  
                     Od vzniku povinností stanovených v nariadenií (EÚ, Euratom) č. 617/2010 a nariadení (EÚ) č. 256/2014 sa nahlasovanie informácií uskutočnilo tri razy, a to v rokoch 2011, 2013 a 2015. Komisia navyše zadala externú štúdiu, ktorá sa mala vyhotoviť po troch nahlasovaniach informácií členskými štátmi na základe nariadenia (EÚ) č. 256/2014. Uplynulo teda už dosť času a Komisia nadobudla dostatok skúseností na to, aby mohla vykonať kritickú analýzu na základe dôkazov, ktorou určí, či nariadenie (EÚ) č. 256/2014 prinieslo očakávané výsledky.
                  
               
                     (7)
                  
                  
                     Komisia v roku 2016 vykonala preskúmanie v zmysle článku 11 nariadenia (EÚ) č. 256/2014 vrátane konzultácie so zainteresovanými stranami, ktorá zahŕňala všetky povinnosti plánovania a nahlasovania v odvetví energetiky. Komisia dospela k záveru, že existujú značné presahy, pokiaľ ide o oznamovacie povinnosti členských štátov podľa nariadenia (EÚ) č. 256/2014 a oznamovacie povinnosti členských štátov voči Európskej sieti prevádzkovateľov prenosových sústav pre elektrinu (ENTSO-E) a Európskej sieti prevádzkovateľov prepravných sietí pre plyn (ENTSO-G). Takisto vyšlo najavo, že kvalita a vhodnosť oznámených informácií a údajov bola často nedostatočná a že tieto informácie a údaje už mala Komisia k dispozícii z iných zdrojov, ako sú napríklad Európska sieť prevádzkovateľov prenosových sústav a prepravných sietí (ENTSO), 10-ročné plány rozvoja siete, výročné správy prevádzkovateľov prenosových sústav a prevádzkovateľov prepravných sietí a dodávateľov energií a národné plány rozvoja. Ďalej sa skonštatovalo, že Komisia má priamy prístup k trhovým údajom prostredníctvom svojho systému pre monitorovanie trhu s energiou (EMOS).
                  
               
                     (8)
                  
                  
                     Nariadenie (EÚ) č. 256/2014 preto neprinieslo očakávané výsledky vzhľadom na kvantitu, kvalitu a vhodnosť údajov a informácií poskytovaných Komisii.
                  
               
                     (9)
                  
                  
                     Nariadenie (EÚ) č. 256/2014 by sa preto malo zrušiť,
                  
               PRIJALI TOTO NARIADENIE:
         
            Článok 1
            Nariadenie (EÚ) č. 256/2014 sa zrušuje.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Štrasburgu 2. októbra 2018
            
               
                  Za Európsky parlament
               
               
                  predseda
               
               A. TAJANI
            
            
               
                  Za Radu
               
               
                  predsedníčka
               
               J. BOGNER-STRAUSS
            
         
         
            (1)  Ú. v. EÚ C 227, 28.6.2018, s. 103.
         
            (2)  Pozícia Európskeho parlamentu z 3. júla 2018 (zatiaľ neuverejnená v úradnom vestníku) a rozhodnutie Rady z 27. septembra 2018.
         
            (3)  Ú. v. EÚ L 123, 12.5.2016, s. 1.
         
            (4)  Nariadenie Európskeho parlamentu a Rady (EÚ) č. 256/2014 z 26. februára 2014 o povinnosti oznamovať Komisii investičné projekty v oblasti energetickej infraštruktúry v rámci Európskej únie, ktorým sa nahrádza nariadenie Rady (EÚ, Euratom) č. 617/2010 a zrušuje nariadenie Rady (ES) č. 736/96 (Ú. v. EÚ L 84, 20.3.2014, s. 61).
         
            (5)  Nariadenie Rady (EÚ, Euratom) č. 617/2010 z 24. júna 2010 o oznamovaní investičných projektov v oblasti energetickej infraštruktúry v rámci Európskej únie Komisii a o zrušení nariadenia (ES) č. 736/96 (Ú. v. EÚ L 180, 15.7.2010, s. 7).
         
            (6)  Rozsudok Súdneho dvora zo 6. septembra 2012 vo veci C-490/10 Parlament/Rada, ECLI:EU:C:2012:525.